|  |
| --- |
| **Mat. 6:1-18** **“Nie vir mense nie! Fokus op God.”** |

Die Bybel dis die Woord van God wat Hy deur mense laat opskryf het.

Dit het die Goddelike gesag,

daarom verander ons wat ons dink en sê en doen

sodat dit al meer word soos wat Hy dit wil hê.

Dink maar aan die verandering in Paulus se lewe na sy bekering – van vervolger van die evangelie na verkondiger en self ŉ vervolgde.

Daar is nog baie sulke voorbeelde waaraan ons kan dink, maar jy sal sekerlik self kan dink aan voorbeelde daarvan in jou lewe?

Dis mos ŉ voortdurende proses van heiligmaking wat elke kind van God se lewe herhaal.

As jy nie gereeld die teleurstelling/hartseer/ongemak ken om jou lewe al meer te verander soos wat die Here in die Bybel voorskryf nie, dan moet jy dringend saak maak met jou verhouding met die Here.

Elke keer wanneer ons met die Bybel te doen het moet ons fyn luister of daar iets is wat ons in ons lewens moet verander om meer gehoorsaam te wees aan Hom.

Vanoggend is geen uitsondering nie.

Mag die Heilige Gees jou help om Hom te hoor en jou denke te laat vernuwe om nog meer gehoorsaam te lewe.

**<< Lees Mat. 6:1-18 >>**

Vanoggend gaan ons nie stilstaan by die inhoud van gebed soos in v. 9-15 nie, (dit het julle die afgelope tyd reeds gedoen). Ons sluit wel daarby aan deur te fokus op die gesindheid waarmee ons moet bid, nl. verse 5-8.

Hierdie is een van die tekste wat regtig baie aangehaal word deur gereformeerde lidmate – veral die van ons wat nou al middeljarig en ouer is. Jy sou selfs kon sê dat dit een van ons gunsteling tekste is – en meeste leef dit netso uit.

Ons bid nie saam met ander nie, daai biduur ding is metodisties of charismaties,

ons “gereformeerdes” doen dit nie.

Die teks is tog duidelik:

<Skyfie>

(OAV) *”6Maar jy, wanneer jy bid, gaan in jou binnekamer, sluit jou deur en bid jou Vader wat in die verborgene is, ... “*

Gebed is ŉ privaat aangeleentheid, nie saam ander nie, nie saam in die openbaar nie! Dis uit en gedaan.

 <Af>

Maar is dit regtig wat die Here hiermee bedoel?

Kom ondersoek die vanoggend saam met my deur in jou Bybel te volg.

Anders as gewoonlik wil ek nie net die resultaat van die eksegese verkondig nie, ek wil wys hoe ek daarby uit kom.

Gewoonlik fokus preke ewe veel op verklaring van die teks en die toepassing daarvan. Maar omdat so baie van ons hierdie teks buite sy konteks verkeerd verstaan, gaan ek hoofsaaklik fokus op verklaring van die teks.

Die toepassing behoort vir jou eenvoudig en duidelik daaruit voort te vloei.

Dit sal goed wees as jy saam volg in jou Bybel my want dit sal help wanneer jy later weer hieroor wil nadink, of met ander daaroor wil gesels.

In wese gaan ons doen wat elke ernstige prediker elke week doen om seker te maak wat die Heilige Gees deur ŉ gedeelte van die Bybel aan die gemeente wil leer. Nie al die detail nie, dit sou heeltemal te lank neem, maar die kern daarvan.

Interpretasie van die Bybel is ŉ wetenskap (teoloë noem dit “hermeneutiek”) en vanuit die studie is daar ŉ hele spul interpretasie reëls wat ons gebruik.

Vir vanoggend gaan ek vier daarvan uitlig om ons te help verstaan wat die Here bedoel met die gedeelte wat ons gelees het.

<Skyfie>

Ons gaan eers kyk na die konteks of die verband waarbinne die teksgedeelte val,

dan gaan ons die gedagtestruktuur of jy kan sê die fokus van die teks gedeelte self ondersoek

Dit gaan ons by ŉ gevolgtrekking bring wat die teks waarskynlik beteken.

Maar mens moet maar altyd versigtig wees om nie te gou te dink jy verstaan dit reg nie, en daarom gaan ons die gevolgtrekking toets op twee maniere.

Die eerste toets is om ons gevolgtrekking met ander gedeeltes in die Bybel te vergelyk.

Die tweede toets is om ons interpretasie te vergelyk met ander gelowiges sŉ.

Ons weet tog dat ons nie die eerste gelowiges is wat wil weet wat die Bybel beteken nie. Natuurlik kies ons mense wie se opinies ons vertrou, mense wat met kundigheid en ŉ heilige erns met die Bybel gewerk het, soos bv. Calvyn wat ons vanoggend gaan gebruik.

1. Konteks

Die eerste interpretasie reël wat ons vanoggend gaan gebruik is

om die verband te ondersoek waarin die teks staan.

Dit is om weier as net die teksgedeelte te kyk, wat kom voor dit en wat kom daarna, waarmee is die skrywer besig, hoe steek die dele inmekaar.

Kyk saam in jou Bybel deur die opskrifte van Matteus 1-4.

Dit is ŉ vertellende gedeelte oor wie Jesus se voorouers was, sy geboorte, die wyse manne uit die ooste, hulle vlug na Egipte tydens die kindermoord en hulle terugkeer. Dan volg Johannes se bediening, Jesus se doop en sy versoeking. Heindig oofstuk 4 waar Jesus sy eerste dissipels kies en al hoe meer mense Hom begin volg die Hy begin het om baie gesond te maak.

Hoofstuk 5 tot 7 is bekend as sy “bergrede” of “bergpredikasie”. Hy het teen die berg opgegaan en sy dissipels daar geleer.

Hoofstuk 5 gaan baie oor die verstaan van dinge – die verband tussen swaarkry en seëninge, die dissipels se rol in die samelewing as lig en sout en dan die wet – dat dit nog geld en wat die dieper betekenis en implikasies is daarvan.

Hoofstuk 6 waarop ons fokus, gaan oor die gesindheid waarmee sy dissipels hulle godsdiens in die openbaar uitleef.

Hoofstuk 7 gaan steeds gesindheid aangaande oordeel, gebedsverhoring en dan lewenslesse oor keuses, waarskuwing teen valse profete en die praktiese uitleef van geloof.

Van hoofstuk 8 af handel dit weer vertellend oor gebeure en wat Jesus dan daardeur bekend maak.

In die hele bergpredikasie gebruik Jesus wel letterlike voorbeelde soos ‘kwaad word’, ‘offer by die altaar’ en ‘met begeerte kyk na ŉ vrou’.

Maar dit is opvallend hoeveel uitdrukkings duidelik figuurlik bedoel is –

(h5)sout vir die aarde, lig vir die wêreld,

(h6) linkerhand wat kan sien, skatte in die hemel, oë as ŉ lamp vir die liggaam, geklee soos lelies van die veld;

(h7) splinter en balk in die oog, klip as jy brood vra, smal en breë pad, skaapsklere van vals profete en huisbou op sand of op rots.

Vanuit die konteks kan ons aflei dat nie alles in hf 6 noodwendig letterlik bedoel is nie, maar dalk ook figuurlik.

Verder ook dat dit nie net oor inhoud gaan nie, maar dalk ook oor gesindheid.

Met daardie agtergrond neem ons dan die tweede stap in ons proses. Kom ons kyk na die teksgedeelte se gedagtestruktuur of die fokus.

1. Gedagtestruktuur

<Skyfie>

Ek wys die hele hoofstuk op die bord, dit is te klein om te lees, maar kyk na die struktuur wat ek wil uitlig. Kyk in jou Bybel as jy die merkers wil lees wat ek aandui.

Jesus begin in v.1 met ŉ algemene stelling:

<Skyfie>

Hy stel die beginsel dat sy dissipels nie hulle godsdienstige pligte in die openbaar moet doen om deur mense gesien te word nie. Want die gevolge is dat hulle dan geen beloning van hulle hemelse Vader sal ontvang nie.

Hy sê nie dat hulle dit nie in die openbaar moet doen nie, maar die rede waarom hulle dit doen moet nie wees om deur mense gesien te word nie.

As jy mense se eer soek sal jy dit dalk kry, maar dit is al wat jy sal kry...

Jesus gebruik dan drie voorbeelde om presies te verduidelik wat Hy bedoel:

<Skyfie>

v. 2: *“As jy byvoorbeeld armes help, ...*  dan verduidelik Hy hoe die skynheiliges dit doen en sê dat sy dissipels dit anders moet doen.

Daarna gee Hy nog ŉ voorbeeld:

<Skyfie>

v. 5: *“Verder, as julle bid, moet julle nie soos die skynheiliges wees nie.”*

Weer verduidelik Hy hoe die skynheiliges dit doen voordat Hy verduidelik dat sy dissipels dit anders moet doen.

In v. 16 gee Hy ŉ derde voorbeeld:

<Skyfie>

v. 16: *“As julle vas, moet julle nie soos skynheiliges met lang gesigte rondloop nie.”*

En soos die vorige kere vertel hy hoe die skynheiliges dit doen voordat Hy verduidelik hoe sy dissipels dit anders moet doen.

Dit wil lyk asof Matteus die struktuur van voorbeelde oor gesindheid ietwat onderbreek met ŉ invoegsel van die Ons Vader gebed se inhoud (v.9-15).

<Skyfie>

Onthou dat die boek nie ŉ kronologiese weergawe is van Jesus se lewe en sy lering nie, maar ŉ samevoeging wat Mateus gedoen het in onderwerpe wat met mekaar verband hou.

Maar dit is nie noodwendig ŉ onderbreking nie want die gebed is insigself ŉ voorbeeld van ŉ eenvoudige God-gefokusde gebed

sonder enige poging om mense se ore te streel of hulle ore te trek of te laat tuit soos party mense se gebede baie keer doen nie.

<Af.

Van v. 19 af is dit duidelik dat Hy oor ŉ ander onderwerp begin praat. Daar is geen verdere verwysing na *“skynheiliges”* nie.

Kom ons vat dit saam in ŉ vereenvoudigde diagram:

<Skyfie>

Die struktuur van Mat. 6:1-18 is dat Jesus in v. 1 leer dat

die motivering om godsdienstige pligte in die openbaar na te kom

nooit moet wees sodat dit deur mense raakgesien te word nie,

want dan sal daar geen beloning van ons Vader wees daarvoor nie omdat Hy nie die fokus was nie.

En om te verduidelik wat Hy bedoel gebruik Hy die belangrikste praktyke in die Joodse geloofslewe.

Vanuit die struktuur van vers 1 self, en uit die gedagtestruktuur van die hele gedeelte.

kan ons aflei dat Jesus nié besig is om te leer dat ons nie godsdiens in die openbaar moet beoefen nie,

maar wel leer dat ons motivering nooit mag wees om deur mense gesien te word nie.

Hy leer dat ons selfs in die openbaar, saam ander mense, so op God alleen moet fokus asof ons netsowel in die geheim kon gewees het.

Asof jou linkerhand nie weet wat die regterhand doen nie, asof jy in jou toegesluite slaapkamer bid, asof jy glad nie vas nie maar huppel van energie.

M.a.w. dat die verwysing dat jy in jou binnekamer moet bid figuurlik verstaan moet word en nie as ŉ letterlike plekaanduiding nie.

<Skyfie af>

As dit die regte interpretasie sou wees dan het verreikende gevolge vir omtrent almal van ons wat hierdie teks so graag aanhaal. Dit sou beteken dat ons nie meer ons gewetens kan sus wanneer ons nie saam met ander wil bid nie...

Ons gaan nou twee metodes gebruik om hierdie interpretasie te toets.

Die eerste is om dit te toets teenoor die res van die Bybel.

Kan ons agterkom dat ander tekste hiermee bots, dan moet ons weer gaan dink, of is daar tekste wat juis hierdie interpretasie bevestig?

Kyk wat het ek gekry in my ondersoek hieroor:

<Skyfie>

In dieselfde berpredikasie leer Jesus in Mat. 5:14-16, *“14Julle is die lig vir die wêreld. 'n Stad wat op 'n berg lê, kan nie weggesteek word nie;* ***15****ook steek 'n mens nie 'n lamp op en sit dit onder 'n emmer nie maar op 'n lampstaander, en dit gee lig vir almal in die huis.* ***16Laat julle lig so voor die mense skyn, dat hulle julle goeie werke kan sien en julle Vader wat in die hemel is, verheerlik.”***

<Af>

Jesus leer spesifiek dat ons juis ons geloof in die openbaar moet laat vrug dra sodat mense ons goeie werke sal sien, en ons Vader sal verheerlik.

Ons het daarmee bevestiging dat die eerste deel van ons interpretasie reg is.

Maar wat van gesamentlike of openbare gebed spesifiek?

Leer v. 7 nie dalk tog dat ek nie saam ander moet of hoef te bid nie, maar alleen in my binnekamer?

Daar is baie tekste oor gebed, en daar is baie voorbeelde van “binnekamer gebede”.

Male sonder tal het Jesus self eenkant toe gegaan om te bid.

Maar die vraag is nie of ons eenkant in stilte moet bid nie – natuurlik moet ons.

Die vraag is of ons interpretasie reg is dat die verwysing van binnekamer gebede nie letterlik bedoel is nie..

Ons hoef maar net na die optrede van die apostels in Handelinge te kyk.

Na Jesus se hemelvaart gaan sy apostels nie elkeen terug om in sy binnekamer te gaan bid nie, hulle is saam met ander dissipels bymekaar in saam te bid:

<Skyfie>

Hand. 1:14, *“****14****Hulle het almal eensgesind volhard in die gebed saam met 'n aantal vroue, onder wie ook Maria die moeder van Jesus. Sy broers was ook by.”*

Vervul met die Heilige Gees ontrek die apostels hulle nie van die gesamentlike openbare biduur nie. Hulle woon dit steeds by...

<Skyfie>

Hand. 3:1, *“****1****Een middag om drie-uur, die tyd van die gebed, was Petrus en Johannes op pad tempel toe.”*

En waar is die gelowiges toe hulle ontsteld en besorg is omdat Petrus in die tronk is? Waarheen gaan Petrus toe die engel hom bevry het?

<Skyfie>

Hand. 12:12. *“****12****Met dié gedagte is hy na die huis van Maria, die moeder van Johannes wat ook Markus genoem is, waar baie gelowiges saam was om te bid.”*

<Af>

Dit lyk inderdaad of ons interpretasie korrek was, dat Jesus se verwysing om in jou binnekamer te bid nie letterlik te doen het met ŉ afwysing of ŉ verskoning teen deelname in gesamentlike gebede nie.

Maar dat dit figuurlik bedoel is om baie sterk te wys dat ons motivering nooit moet wees om deur mense raakgesien te word nie.

Maar om finaal seker te maak dat ons nie dalk tog verkeerd is nie, kom ons toets dit met Calvyn se interpretasie:

<Skyfie>

My vertaling van ŉ uittreksel van Calvyn se kommentaar oor hierdie teks lees as volg:

“Ons moet nie die woorde “gaan in jou binnekamer” letterlik verstaan asof Jesus ons beveel dat ons die teenwoordigheid van mense moet vermy nie. ...

Daar is voordele in afgesonderde gebed, maar dit is nie waaroor dit hier gaan nie.

Hier gaan dit om die begeerte na ydele glorie reg te stel.

Jy moet dieselfde motivering hê ongeag of jy in die openbaar of in privaatheid bid, naamlik om geen ander getuie te hê as God alleen nie.”

<Af>

Vanuit die konteks van die teksgedeelte, en die analise van die gedagtestruktuur

het ons afgelei dat die teks ons nie wil ontmoedig om deel te neem aan openbare, gesamentlike gebedsbyeenkomste nie,

dit wil ons ook nie ŉ verskoning gee om ons gewetens te sus as ons nie daarvan hou en daaraan wil deelneem nie.

Dit is bedoel as ŉ verduideliking van wat Jesus in v. 1 leer – naamlik

dat ons nie ons godsdiens moet uitleef om deur mense gesien te word nie.

En die toepassing?

Moenie hierdie teks (of enige ander) buite konteks verkeerd verstaan en gebruik nie – toets jou interpretasie en

moenie die Woord buig nie, buig voor die Woord.

Volg die apostels se normgewende gedrag na want dit is deel van God se gesagvolle openbaring in die Bybel.

Volhard in eensgesindheid met die gemeente – ook in gesamentlike gebede.

En help mekaar reg sodat nie een van ons ons geloof sal uitleef om deur mense gesien te word nie,

maar so totaal op God sal fokus, asof dit net jy en Hy agter ŉ geslote deur is.

Amen